EN PEDAGOGISK VEKKELSE
Det vakte ikke særlig oppmerksomhet for fem år siden da Lorraine Monroes bok ”Å lykkes mot alle odds. Om ledelse – i og utenfor klasserommet” ble oversatt til norsk. Men da Monroe i midten av september 2002 turnerte landet rundt fikk hun en pressedekning som knapt en annen pedagog. ”En pedagogisk vekkelse”, skrev Fædrelandsvennen fra Sørlandets hovedstad. I Harstad ble Monroe presentert som en ”verdenskjent pedagog”, og i Bergen slo bergenserne  til med ”verdens beste pedagog”. Oslo kommune presenterte Monroe som forsker, og Aftenposten meldte at hennes besøk ga Oslo-skolen ”en ny giv”. Hvem er da denne Lorraine Monroe som besøkte landet noen høstdager og hva er hennes pedagogiske budskap?

Monroe ble kjent gjennom sitt arbeid som rektor ved Frederick Douglass skolen i Harlem, New York som ble startet i 1991. Den tidligere skolen I de samme lokalene var nedlagt med dårlige faglige resultater, vold og mye fravær. Fem år seinere hadde elevene ved Monroes skole så gode faglige resultater at skolen var blant New Yorks beste. I 1997 forlot hun skolen og i dag driver hun sitt eget institutt. Hun arbeider nå med ledelse – i og utenfor skolen -, er privat konsulent, publiserer bøker, videoer og driver kursvirksomhet. Hennes autoritet bygger på hennes resultater som rektor. 

Mosse Jørgensen skrev i en anmeldelse av Monroes bok at ”Lorraine Monroe tilhører på nesten alle måter en annen verden enn min. Hun skriver om sin karriere som skoleadministrator. Om sine knalltøffe metoder. Om regler, uniformer, disiplin. Om konkurranse.” Ja, ikke bare en annen verden enn Mosse Jørgensens skoleideal der det er frihet til å lære om kunnskap, men tvang til å være gruppesosial. Også en helt annen verden enn den norske prosjektskolen der de sentrale verdiene er elevenes ansvar for egen læring, fleksitid, mindre undervisning og mer veiledning, og mer felleskap, mindre struktur. Men avisene har meldt at skolefolk fra hele landet har mottatt et budskap om disiplin, strenge regler, lekser og knallhard kunnskapslæring med begeistring. Eller hva er egentlig Monroes pedagogiske trossetninger?

Monroes personlige fortelling om skolen hun ledet i seks år er fascinerende å lese. Hun hadde en klar plan fra første stund. Elevene i Harlems fattigstrøk skulle ikke overlates til seg selv, men tas med på en reise mot høye mål. Monroe ville forberede elevene sine til studier i høyere utdannelse. Hun laget et strengt treningsprogram slik at elevene fra Frederick Douglass skolen skulle kunne konkurrere med elever fra de hvite forstadsskolene om å komme inn på college. Jeg leser dette og tankene går til norsk videregående skole. De siste årene har mange fortvilte lektorer – og universitetslærere – påstått at norsk videregående skole ikke lenger har noen studieforberedende funksjon. Det finnes unntak: Kragerø videregående skole har omorganisert sin allmennfaglige studieretning nettopp for å forberede elevene bedre til studier. 

Og så den pedagogikken hun startet ut med på sin nye skole i 1991! Elevene møtte tolv steinharde regler som ble presentert som udiskutable. Alle måtte møte på skolen hver dag, og komme tidsnok. Elevene skulle sette seg ved pulten sin og begynne og arbeide med en gang. Forbudt å gå på toalettet i begynnelsen og slutten av timen. Og selvfølgelig skulle brudd på reglene straffes med reaksjoner som igjensitting, husarrest, utvisning eller overføring til annen skole. Vi rundt femti kjenner igjen vår egen skoletid på 1950 og 60tallet. Alle disse sanksjonene er – bortsett fra i svært sjeldne enkelttilfeller, fjernet fra norsk skole i dag, i menneskelighetens navn. Monroe driver sin pedagogikk under mottoet ”No smile before Christmas”. Hun setter tonen, innfører regler og struktur. Innenfor denne strukturen kan etter hvert læring og kreativitet utfolde seg. Det er samspillet mellom struktur og fellesskap som Monroe har grepet. Hun forstår at bare struktur og regler ikke virker, og heller ikke bare fellesskap og snillisme. Det er samspillet mellom en nødvendig struktur og kreativ utfoldelse som er læringens hemmelighet. 

I norsk pedagogikk og skolepolitikk har vi tidvis diskutert om vi skal ha omsorg eller kunnskap. I den progressive tradisjonen ligger det en sterk uvilje mot evaluering, og særlig karakterer. Monroe har absolutt ingen hemninger i forhold til eksamen, tester og karakterer. Hun sier blankt at det er skolens oppgave å forberede eleven best mulig slik at de får gode karakterer og lykkes til eksamen. For å fjerne eksamensangst arrangerer hun trening og prøveeksamener, og påstår at dette fungerer fint.

De norske ideene om lærerteam, samarbeid og møter for å heve kvaliteten har ikke helt slått inn hos Monroe. ”Undervisningens autonomi var en glede for meg; i klasserommet var jeg en dronning, og jeg likte den følelsen ….. Jeg elsket å undervise” Monroe er det klassiske eksemplet på den gode privatpraktiserende læreren som brenner for faget sitt og trives blant elevene. Noe til overs for tanken om å skifte ut begrepet undervisning med læring, har hun ikke. Tvert imot understreker hun at det ikke skjer læring uten at læreren underviser i klasserommet. Her kan vi se hvordan Monroe baserer sin virksomhet på undervisningsbasert læring. 

I dag arbeider Monroe mest med ledelse. Hennes program for å sikre kvalitet på skolen er verd å notere seg. Hun prioriterte å besøke lærerne i klasserommene og se på undervisningen. Men hun drev ikke kontrollbesøk, og fulgte opp observasjonene med veiledningssamtaler. Fordi hun har erfaring og undervisningskompetanse selv, kan hun også være nådeløs i sine vurderinger av lærere som ikke underviser godt nok. Monroe baserte sin skoleledelse på autoritet som god lærer. Hun nøyde seg ikke med å snakke om og formane til god undervisning. Hun tok i bruk det mest overbevisende prinsippet i all undervisning og ledelse: hun demonstrerte og viste selv eksempler på gode undervisningsmetoder.

Monroe er ingen trygghetsapostel. Hun ønsker seg fryktløse ledere som tør ta et sprang i mørket, som hun kaller det. Hun avviser teorien om at ledelse er et fag, og at alle kan lede hvilken som helst virksomhet. Skolelederen skal være en person som er glad i sitt akademiske fag, og som underviser det godt. Det er kanskje en fordel, sier Monroe, om skoleledere rekrutteres fra lærere som egentlig ikke ønsker å drive ledelse utenfor klasserommet. De siste ti årene har norske skolemyndigheter ikke søkt ledere blant de beste i lærerstanden. I stedet søkes det etter ledere som er lydige og føyelige, og ikke dyktige og selvstendige lærere som brenner for sine fag og elever.

Det er vanskelig å finne en skoleleder som er mer avvisende til de vedtatte sannhetene i den progressive pedagogikken enn Lorraine Monroe. I norsk skole ser trenden – med noen unntak – ut til å gå mot fleksitid for elevene, leksefri skole, prosjektarbeid og mindre undervisning. I grunnskolen som har nådd lengst i denne utviklingen, har mobbingen økt med 70% de siste seks årene. I videregående skole tar flere og flere elever ekstrajobb og jobber mer enn før. De faglige resultatene er heller ikke overbevisende. 

Det er interessant at Monroes pedagogikk – eller Monroe – doktrinen som hun like å kalle sine pedagogiske trossetninger selv – åpenbart slår an i norske skolemiljøer. Det kan være et tegn på at overdreven tro på elevautonomi og pedagogisk frislepp ikke lenger har samme dominerende plass som for få år siden. Samtidig viser en gjennomlesning av pressedekningen fra Monroes turné at hennes pedagogikk ikke blir presentert særlig fyldig, naturlig nok. Kanskje vil begeistringen avta når det blir kjent at regelbrudd gir straff, at faglige resultater er avgjørende og at skoleledere skal rekrutteres blant gode lærere.

Mange vil nok mene at den kvinnelige rektoren fra Harlem representerer amerikanske kulturtrekk fra fortiden. Hennes vekt på disiplin, faglighet, konkurranse og hjelp til de beste elevene kan knapt tenkes å bli norsk pedagogikk på mange år. Derimot kan vi se at enkelte norske skoler nå satser på mer struktur og orden for å få rammer rundt elevenes læring. Monroes klare erfaring med struktur og regler kan hjelpe på situasjonen i norske skoler  når det gjelder mobbing og arbeidsvaner. Stabile rammer gir paradoksalt nok mer kreativitet og intensitet i arbeidet i skolen. Det er nødvendig med klare grenser i pedagogikken. Elevene må vite hvor grensene går, og det er også nøkkelen til mestring og utvikling. Bare den som vet hvor grensene går, kan flytte dem.

